הוועדה המיוחדת לעניין הצעות חוק מסוימות שהועברו לדיון בה, כנסת 20, פרוטוקול מספר 16, 2015-11-04 09:00

אלי כהן: בוקר טוב לכולם, אני מתכבד לפתוח את הישיבה בנושא של הקמת רשות החשמל.

אלי כהן: אני מזכיר לכם שנותרו לנו עוד שלושה סעיפים, ואנחנו נתכנס ונדון בהם.

אלי כהן: אנחנו נעבור להקראות ולהצבעות.

אלי כהן: אודי, מי מציג את סעיף 22?

<אהוד אדירי: בסעיף 22 דובר על הרכב הרשות, אז אמרנו שהרכב הרשות לא משתנה במובן הזה שיש בו עדיין יושב ראש רשות, נציג מבין עובדי משרד התשתיות, נציג מבין עובדי משרד האוצר ושני נציגי ציבור.

<אהוד אדירי: ההבדלים הם ההבדלים הבאים: אחד – לא אופן מינוי יושב הראש אלא מי שממליץ לממשלה על מינוי היושב ראש; בחוק הקיים מי שממליץ לממשלה על מינוי יושב הראש הם שני השרים, שר האוצר ושר האנרגיה והמים, ובחוק החדש מי שימליץ על מינוי יושב הראש הוא אך ורק שר האנרגיה והמים.

<אהוד אדירי: זה תיקון אחד.

<אהוד אדירי: תיקון שני, שאני חושב שהוא תיקון יותר טכני – שנציגי הציבור בחוק הקיים, שני השרים יחדיו ממנים את שני נציגי הציבור, ובחוק החדש למעשה כל שר ממליץ על מינוי נציג הציבור שלו.

<אהוד אדירי: עוד פעם, המנגנון לא השתנה, מה שהשתנה - - -

אורלי לוי אבקסיס: מערך הכוחות השתנה.

<אהוד אדירי: מערך הכוחות לא השתנה.

אורלי לוי אבקסיס: השתנה, גם היושב ראש וגם החברים שלושה מתוך חמישה נטו, שכל האינטרס שלהם לדאוג לשר התשתיות.

<אהוד אדירי: זה השינוי השני מבחינת מי שממליץ על מינוי נציגי ציבור.

אלי כהן: בוקר טוב לחברת הכנסת אורלי לוי.

<אהוד אדירי: שינוי נוסף הוא שחודד בחוק, שגם פקידים בכירים ברמת המנהל הכללי של משרד האנרגיה והמים או הממונה על התקציבים, גם הם רשאים לשבת במליאת הרשות.

<אהוד אדירי: אנחנו לא חושבים שהחוק הקיים אסר על זה, אבל על מנת למנוע אי-בהירות בהקשר הזה, מחודד כאן שגם הפקידים הבכירים האלה רשאים להיות נציגים מבין עובדי המשרד בכל אחד מהמשרדים מתוקף תפקידם בלי שיש צורך במינוי מיוחד, רשאים להיות חברים במועצת הרשות.

<אהוד אדירי: אלה למעשה התיקונים ביחס לנוסח הקיים.

<אתי בנדלר: אדוני היושב ראש, אני פונה כאן בעיקר למנכ"ל משרד התשתיות הלאומיות, האנרגיה והמים.

<אתי בנדלר: כשאני ראיתי את הנוסח המוצע, אני מוכרחה לומר שאני חששתי – והייתי מבקשת לשמוע את התייחסותך לחשש הזה – האם לא עלול להיות ניגוד עניינים מוסדי בין העובדה שאתה כאיש אמונו של שר התשתיות, האנרגיה והמים, מתוקף תפקידך כמנכ"ל המשרד, תפקיד אמון של השר, האם המחויבות שלך לשר לא תגבר על מחויבותך לתפקידי הרשות?

<שאול מרידור: אני מייצג פה את עמדת הממשלה, אין הבדל בעיניי בין הממונה על התקציבים לבין משרד התשתיות הלאומיות, האנרגיה והמים בהקשר הזה.

<שאול מרידור: הרעיון פה, בדומה להבנתנו למודל הקיים ברשות המים, הוא מודל שבו אנחנו חושבים שנכון להציב את האנשים הבכירים ביותר ברשות, שבסוף מחליטה על 25 מיליארד שקלים והחלטות מאוד מאוד גדולות, כמו שכולנו הבנו.

<שאול מרידור: ברור לחלוטין, ולי זה כמובן ברור מהחוק, שבעניינים שלא כפופים לשר, גם בהקשר הזה, כשאני נמצא שם – וזה קרה לי בלא מעט דירקטוריונים שישבתי בעבר – הנאמנות לצורך העניין היא לגוף הזה.

<שאול מרידור: מכיוון שהשר לא יכול להתערב, קודם כל אני מניח שהוא יעמוד בחוק וגם לא יתערב.

אורלי לוי אבקסיס: לא, אנחנו לא מכירים את הפוליטיקה הישראלית, אנחנו חיים באיזושהי אוטופיה.

אורלי לוי אבקסיס: ..

<שאול מרידור: אני יכול להגיד לך שישבתי ברשות המים שלוש שנים.

<שאול מרידור: היא קובעת תעריפים כמו הגוף הזה, ועברתי לדעתי בזמן כהונתי שם שלושה שרי אוצר.

<שאול מרידור: אחד, בחיים לא קיבלתי הנחיה בנושא תעריפים.

<שאול מרידור: שניים, לו הייתי מקבל כזאת הנחיה, הייתי מזכיר לשר שלפי החוק הוא לא יכול, ואני מציע לו בשבילו לא לעשות את זה; ועוד פעם, אני חושב שהפוליטיקה הישראלית גם מתקדמת עם הזמן.

אורלי לוי אבקסיס: כן, ואבא שלך מסכים אתך?

אורלי לוי אבקסיס: לא יודעים לאן, אם במסלול עלייה, ירידה, מיתון, אבל היא בתנועה...

<שאול מרידור: אני חושב שהיום העולם של שקיפות בהחלטות וכו', מציב את החובה עלי, אבל בעיני אין בעיה כזאת.

<שאול מרידור: בעיני ברור לחלוטין, שלמשל בנושא תעריפים השר לא יתערב, וגם אם הוא יתערב, אני אזכיר לו.

אורלי לוי אבקסיס: אבל אתם פתחתם פה פתח בנושא של התעריפים, כשהרשות היום אחראית על המחיר, ויש מאבק אמיתי בין חברת החשמל לבין רשות החשמל, כשרשות החשמל רוצה להוריד את מחיר החשמל.

אורלי לוי אבקסיס: חברת החשמל עומדת על הרגליים האחוריות, יש לה גם מנגנון גדול, יש לה עובדים, ועד חזק, יכול להיות מתפקדים למפלגה כזאת או אחרת, לא רוצה להטיל דופי, אבל הכנסתם פה סעיף שהעלויות יעברו דרך השר, זאת אומרת שאפשר להעמיס על המחיר במסלול השני ובעצם לשבור את העצמאות של הרשות.

אלי כהן: חברת הכנסת לוי אבקסיס, שהיא חברה קבועה בוועדה, בגלל עומס הדיונים שהיו, כנראה נבצר ממנה - - -

אורלי לוי אבקסיס: כן, אבל שלחתי אתמול נציג.

אלי כהן: כן, אני יודע.

אלי כהן: מכיוון שהיא גם שותפה בוועדת הכספים ובוועדות חשובות אחרות, אבל חברת הכנסת לוי אבקסיס, אני מבקש להאיר את עיניך ולומר לך שנכנסו במסגרת הדיונים בוועדה מספר סעיפים שמחדדים את עצמאות הרשות.

אורלי לוי אבקסיס: העלויות יעברו דרך השר.

אלי כהן: אבל יחד עם זה – ומיד יוכל להתייחס לזה אודי אדירי ממשרד האוצר – כשבאים לקבוע את התעריפים, בהחלט צריך להתחשב בעלויות.

<אהוד אדירי: התפקיד של הרשות זה לקבוע תעריפים.

<אהוד אדירי: אני חושב שגם אם זה לא היה כתוב בחוק, זה אמור להיות כמעט מובן מאליו, שאם יש עלויות במשק החשמל, שנגזרות מהמדיניות של הממשלה - -

אורלי לוי אבקסיס: - - או שנגזרות מחוסר קיום הרפורמה, שכבר 20 שנה מחכה.

<קריאה: היום נעביר אותה.

אורלי לוי אבקסיס: לא, לרפורמה הזאת, לרפורמת חברת החשמל.

<אהוד אדירי: הרשות, כשהיא בונה תעריף, היא לא בונה אותו בחלל ריק.

<אהוד אדירי: היא בונה אותו בהתבסס על עלויות.

<אהוד אדירי: אבל מה עשינו כאן?

<אהוד אדירי: עשינו כאן מארג, אני חושב, מאוד נכון ומאוד מחזק את הרשות בהקשר הזה.

<אהוד אדירי: השר, הוא קובע עקרונות מדיניות.

<אהוד אדירי: עקרון מדיניות לא יכול להיות לשמר את שכר עובדי חברת החשמל, זה לא עיקרון מדיניות.

<אהוד אדירי: לשמר את מספר העובדים זה לא עיקרון מדיניות.

<אהוד אדירי: השר יכול לקבוע עקרונות מדיניות.

<אהוד אדירי: כשהוא קובע עקרונות מדיניות, שזאת סמכות שלו, הוא חייב להיוועץ ברשות לעניין העלויות.

אורלי לוי אבקסיס: ואם הוא לא מסכים למה שהרשות חושבת, הוא יקיים דיון מחדש.

אלי כהן: אנחנו כבר אחרי ארבעה דיונים, אנחנו בשלב של ההקראות, ההצבעות וההסתייגויות ולא בשלב של הדילים, ולכן חברים לגבי סעיף 22, אני מבקש הצעות, תיקונים, הסתייגויות, הערות למי שיש בבקשה להעלות אותם.

תמר זנדברג: מה השינוי מאתמול להיום?

אלי כהן: אין שום שינוי, אנחנו פשוט חיכינו למען הסר ספק לדון בזה.

<אתי בנדלר: אין שום שינוי, רק רציתי לברר את העניין של מעמדו - - -

אלי כהן: הסתייגויות של חברת הכנסת לוי אבקסיס, בבקשה.

אורלי לוי אבקסיס: אני רוצה לומר כמה הערות.

אורלי לוי אבקסיס: אני חושבת שחוסר האיזון בהרכב הוועדה לא יכול לתת לנו לעבור על זה לסדר היום.

אורלי לוי אבקסיס: אנחנו נותנים פה שליטה כמעט מוחלטת של הפוליטיקאים על ההתנהלות.

אורלי לוי אבקסיס: אם השר באופן ברור, יש לו הרוב הנדרש, שהוא ממנה גם את היושב ראש וגם את שני החברים, זאת אומרת שלושה מתוך חמישה שלו, כל מה שירצה השר יקרה.

אלי כהן: אגב, זה היה גם בעבר, חברת הכנסת אבקסיס.

אורלי לוי אבקסיס: זה היה קצת שונה בעבר.

אלי כהן: היה גם שותף.

אורלי לוי אבקסיס: בדיוק, אני לא יודעת למה משרד האוצר נותן לזה יד, אבל נשאיר את ההערה הזו בצד.

אורלי לוי אבקסיס: יש נקודות מסוימות שצריכות להדליק לנו נורות אדומות.

אורלי לוי אבקסיס: יש ברפורמה הזו חובת ההתייעצות.

אורלי לוי אבקסיס: יש ברפורמה הזו, שהמינהלת יכולה לשבת, לקבל החלטה מסוימת, מקצועית לחלוטין, בהחלטות מקצועיות יקבלו החלטה מסוימת שלא מתיישבת, לא יודעת אם בגלל הפוליטיקה או אם בגלל השקפת עולם כזו או אחרת של השר באותו זמן – לשר יש סמכות להחזיר אותם בחזרה, עד אשר יעלה עשן לבן, ומה זה עשן לבן מבחינת השר?

אורלי לוי אבקסיס: עד שיקבלו את ההחלטה שמוצאת חן בעיניו.

אורלי לוי אבקסיס: אם תיקנתם את זה, אני אשמח לשמוע, מצוין.

אלי כהן: זה תוקן.

אורלי לוי אבקסיס: דבר שני, שוב פעם, ההרכב הזה זה שליטה מוחלטת.

אלי כהן: קודם כל, חברת הכנסת לוי אבקסיס, את יכולה לראות כבר בנוסח הזה - - -

אורלי לוי אבקסיס: לא יכול להיות שגם היושב ראש וגם שני הנציגים יהיו ממשרד האנרגיה.

אלי כהן: בעקבות הערות של חברי הוועדה, אחרי לא מעט התנסחויות, הגענו לסופיות החלטה.

אלי כהן: חברת הכנסת לוי אבקסיס, אנא נסחי את ההסתייגות שלך כדי שנוכל להצביע על זה.

אורלי לוי אבקסיס: אני אנסח ואעביר.

<אתי בנדלר: לא, עכשיו, צריכים להצביע, מה את מציעה במקום זה?

אלי כהן: יש עוד הערות?

אלי כהן: בבקשה, חברת הכנסת זנדברג.

אלי כהן: אני מבקש לא דיונים פילוסופיים, היו מספיק שעות דיונים שכל אחד יכול היה לתת את כל הערותיו לנושא.

אלי כהן: בבקשה גברתי.

תמר זנדברג: תודה, אני רק רוצה להדגיש לפרוטוקול, שההסתייגויות שהצגתי אתמול ונדחו, אני מבקשת כמובן להעלות אותן למליאה.

תמר זנדברג: זה היה לי מובן מאליו.

אורלי לוי אבקסיס: גם אנחנו הגשנו הסתייגויות אתמול.

תמר זנדברג: אבל עכשיו, כיוון שאתמול - - -

<אתי בנדלר: כל הסתייגות שהוצבע עליה או כל הצעה שהעלית בוועדה, הוצבע עליה ונדחתה, תירשם כהסתייגות, ברור.

תמר זנדברג: רק למען הסר ספק.

אלי כהן: אני רק רוצה לומר לפרוטוקול, למען הסר ספק, מכיוון שחברת הכנסת זנדברג שוחחה עמי בנושא, שהיא מבקשת שההסתייגות שלה, למען הסר ספק, בעניין נציג המשרד להגנת הסביבה תעלה להצבעה במליאה.

<אתי בנדלר: עכשיו, קודם כל כאן.

תמר זנדברג: אדוני היושב ראש, אתמול הצבענו, על הסעיף הזה לא הצבענו, אז עכשיו אני רוצה להציג את ההסתייגות על הנציג של המשרד להגנת הסביבה.

תמר זנדברג: אם תרצה נצביע עליה או שנדחה את ההצבעה או שנצביע במליאה.

<אתי בנדלר: הסתייגות היא הצעה שנדחתה בוועדה.

תמר זנדברג: אם כך, אני רוצה עכשיו להציג – הנה, גם נציג הליכוד מצטרף אלי, אני מאוד שמחה.

רועי פולקמן: למה שלא נהפוך את נציג המשרד להגנת הסביבה כחבר ולא כמשקיף, למה זה מפריע?

תמר זנדברג: לנציג קבוע.

<שאול מרידור: אני אסביר.

<שאול מרידור: הצגתי את זה פעם שעברה, אני מוכן להציג את שוב.

אלי כהן: קיימנו את הדיונים, אנחנו עכשיו עוברים להסתייגויות.

אלי כהן: מי שיש לו הסתייגות, יגיד, נחליט ונצביע.

תמר זנדברג: אני מבקשת להציג את ההסתייגות, שנציג המשרד להגנת הסביבה יהיה חבר קבוע, והיושב ראש יקבל קול כפול, כך שמספר החברים מעבר לנציג למשרד להגנת הסביבה לא יצטרך להשתנות.

אלי כהן: עוד הסתייגויות?

תמר זנדברג: לא.

אורלי לוי אבקסיס: ההסתייגות שלי במקביל שיהיה חבר שיציג את הפן החברתי.

אורלי לוי אבקסיס: מבחינתי, הוא יכול להיות ממונה על ידי שר הרווחה, כי בסופו של דבר נגזרת מתוך ההחלטות האלה עלות המחיה של הציבור, של החלשים ושל מעמד הביניים וגם של החזקים.

אורלי לוי אבקסיס: אי אפשר שוב פעם להשאיר אותם בחוץ.

אורלי לוי אבקסיס: נציג חברתי.

אורלי לוי אבקסיס: מבחינתי, ימנה אותו שר הרווחה.

<אתי בנדלר: מקרב - -

אורלי לוי אבקסיס: הארגונים החברתיים.

אלי כהן: גופי הרווחה, שימונה על ידי שר הרווחה.

<אתי בנדלר: ענייני רווחה, שימנה שר - - -

אלי כהן: מי בעד הסתייגותה של חברת הכנסת זנדברג?

אלי כהן: מי נגד?

דוד ביטן: אבל למה שלא נלך על זה?

תמר זנדברג: אז תצביע בעד.

דוד ביטן: התייעצות סיעתית.

אלי כהן: אז נקיים את ההתייעצות הזאת בסוף.

<אתי בנדלר: כיוון שלא ברור מה תוצאות ההצבעה, אדוני - - -

תמר זנדברג: כי נציג הליכוד רוצה להתייעץ, הוא רוצה לתמוך, תן לו הזדמנות.

אלי כהן: הבנו, אנחנו נמשיך.

<אתי בנדלר: אז נא לא להתייחס להצבעה - - -

אלי כהן: אני מבין שחבר הכנסת ביטן לא מקבל את הצעת הקואליציה, בסדר גמור.

אורלי לוי אבקסיס: רגע, זה אומר שאנחנו מזמינים אליו עכשיו סנקציות?

אורלי לוי אבקסיס: למה אמרנו לפרוטוקול שהוא נגד הקואליציה?

אורלי לוי אבקסיס: מה, זה איומים?

יואב קיש: אלי, אנחנו מבקשים התייעצות סיעתית.

אלי כהן: התייעצות סיעתית קבוצתית.

דוד ביטן: קואליציונית.

אלי כהן: כאמור, ניתן לקואליציה לגבש את הסתייגותה.

אלי כהן: סעיף 339, בבקשה.

אורלי לוי אבקסיס: לא מצביעים על ההסתייגות שלי?

אלי כהן: לא, אנחנו נחזור אליה אחר כך.

אלי כהן: עדי, תציגו בבקשה את הסעיף.

<אתי בנדלר: חברת הכנסת אורלי לוי אבקסיס, בסך הכול נשארו שלושה סעיפים שטרם הצביעו עליהם.

<עדי חכמון: אני חושבת שכבר הקראנו והסברנו את הסעיף הזה.

<עדי חכמון: זה אומר שמהאחד בינואר 2016 הרשות החדשה תחל לפעול, סעיף תחולה.

אלי כהן: האם יש הערות לסעיף?

אלי כהן: מי בעד הסעיף?

אלי כהן: מי נגד?

אלי כהן: הצבעה בעד – רוב נגד – מיעוט סעיף 339 נתקבל.

אלי כהן: הסעיף התקבל.

אלי כהן: סעיף 340, בבקשה.

אלי כהן: הקראנו אותו.

<שאול מרידור: היתה הערה שלדעתי אתי רצתה להעיר בעניין סעיף (ד).

אלי כהן: עדי, אני מבקש בכל זאת, לטובת הנוכחים, שתסבירי שוב את הסעיף בבקשה, על אף שהקראנו אותו.

תמר זנדברג: יש פה שינויים מאתמול, לא?

אורלי לוי אבקסיס: תקראי, השינוי יותר גרוע.

תמר זנדברג: לא, השינוי הזה כבר היה אתמול, השינוי הגרוע היה אתמול, עכשיו אני רואה עוד שינוי.

<אתי בנדלר: זה היה מונח אתמול בפני חברי הכנסת, עם השינויים.

<קריאה: לא עשינו שום שינוי.

<עדי חכמון: הסעיף זה הוראות המעבר.

<עדי חכמון: דבר ראשון, הסעיף אומר שכל ההחלטות שהתקבלו על ידי הרשות הקודמת ימשיכו להיות בתוקף, אלא אם כן תתקבל החלטה אחרת.

<עדי חכמון: יש כאן סעיף מעבר בנוגע ליושב ראש הרשות החדש ולאופן המינוי שלו, כשהמינוי הראשון יהיה ללא מכרז ותקופות הכהונה שלו, שיכולה להיות רק תקופה אחת, מאחר שהוא מונה ללא מכרז.

<עדי חכמון: מוקם כאן איזשהו צוות, שיוכל לקבל החלטות שלא בנושא תעריפים עד שימונו כל הנציגים, שהם אותם שני נציגי עובדי מדינה, אחד מטעם משרד האוצר ואחד מטעם משרד האנרגיה והמים, שיוכלו לקבל החלטות של הרשות שלא בנושא תעריפים עד להקמת הרשות החדשה – ככל שהיא לא תוקם, עד האחד בינואר 2016.

אלי כהן: אני רק רוצה להגיד לחברת הכנסת לוי אבקסיס, שאחד התיקונים המרכזיים שהיה במסגרת הסעיף הזה היה הערה של חברת הכנסת שולי מועלם, לפיו לא יוכל השר למנות יושב ראש לתקופה בלתי קצובה, וזאת היתה הערה של חברת הכנסת שולי מועלם, ולכן ההערה הזאת נכנסה.

אורלי לוי אבקסיס: אבל כתוב פה "לעניין יושב ראש רשות החשמל הראשון שימונה לאחר פרסומו של חוק זה...

אורלי לוי אבקסיס: על אף האמור בחוק שירות המדינה (מינויים), התשי"ט-1959, מינוי יהיה בפטור ממלא ממכרז".

אורלי לוי אבקסיס: זאת לא פעולה קיצונית?

יואב בן צור: זה לתקופה אחת.

אורלי לוי אבקסיס: מה זה משנה?

אורלי לוי אבקסיס: תקופה אחת לא מוגבלת, התקופה הראשונה היא בלתי מוגבלת.

<קריאה: לא, מוגבלת.

אורלי לוי אבקסיס: אחרי התיקונים, אני יודעת, הגשתי גם את ההסתייגות הזו אתמול עם מי ששלחתי.

אורלי לוי אבקסיס: אני מבינה שהיא התקבלה, תודה.

אורלי לוי אבקסיס: השאלה היא פשוטה, למה פטור ממכרז.

אורלי לוי אבקסיס: אני שואלת את גברתי היועצת המשפטית, כמה זו פעולה שכיחה, כמה זה לא קיצוני הסעיף הזה.

<אתי בנדלר: דווקא בתפקידים בכירים יש לא מעט מקרים שבהם יש ועדות איתור, שיש כל מיני דרכים אחרות למינוי לפטור ממכרז.

<אתי בנדלר: אני מציעה שמר מרידור יענה איך מתכוונים למנות הפעם את היושב ראש הראשון.

<שאול מרידור: דיברנו על זה כבר אתמול ושאלת את השכיחות.

<שאול מרידור: הרבה פעמים כשמקימים גופים חדשים בממשלה, נותנים פטור מלא ממכרז.

אורלי לוי אבקסיס: ויש ועדת איתור, כמו שמענו.

<שאול מרידור: פטור מלא ממכרז זה בלי ועדת איתור.

<שאול מרידור: יש גם ועדת איתור, יש גם פטור מלא ממכרז, יש הרבה מאוד דרכים.

<שאול מרידור: פטור מלא ממכרז שעליו שאלת שכיח בעיקר במקרים בהם מקימים גופים חדשים, רוצים לשנות להם את ה-DNA , עושים רפורמה.

<שאול מרידור: הרבה פעמים היושב ראש הראשון עומד בדיוק במה שכתוב פה.

<שאול מרידור: דרך אגב, זה גם בהחלטת הממשלה, זאת אומרת זה לא משהו שקרה עכשיו, זה נכנס לחוק אחרי דיונים בממשלה עם הנציגים המשפטיים וכו', שחשבו שזאת הדרך היותר נכונה.

<שאול מרידור: אפרופו הדיון הציבורי והשקיפות, שזה יהיה בחוק ולא אחר כך דרך ועדות וכו', ולכן זה מגיע לפה עכשיו.

אורלי לוי אבקסיס: כמו שאני ראיתי, גם בהצעה שלכם בסעיף הזה, אתם יוצרים פה חלופה, אם ייקח זמן עד שיקימו את הרשות וכו'.

אורלי לוי אבקסיס: אתם ממנים בעצם שניים – אחד נציג האנרגיה, אחד האוצר שיהיו בעלי הבית.

<שאול מרידור: שלא עוסקים בתעריפים.

אורלי לוי אבקסיס: אוקי, לא יעסקו בתעריפים, אבל יש להם ציר זמן עד - - -

תמר זנדברג: ועדיין לא הסברתם לנו איך העובדה שיש כפיפות מלאה לשר במפורש מסתדרת עם זה שהם לא עוסקים בתעריפים.

אורלי לוי אבקסיס: בדיוק, ויותר מזה, הרצון שלכם לוותר על מנגנון אחר, שבא להבטיח את – אני לא אגיד את כשרות המהלך, אבל שיהיו עיניים נוספות פרט לעיניים של הפוליטיקאים; אין פה ועדת מכרז, אין פה מכרז על התפקיד, אין פה ועדת איתור, אין פה נציגים, אפילו לא של משרד המשפטים, אני לא יודעת, של איזושהי סמכות שאמורה להיות אולי שומרת הסף, אבל עוד איזושהי משוכה כדי למנוע פה, אתה יודע מה?

אורלי לוי אבקסיס: אני לא רוצה לומר מילים שאני אצטער עליהן.

<שאול מרידור: קודם כל יש.

אורלי לוי אבקסיס: איך?

אורלי לוי אבקסיס: תכניסו לחוק מה יהיה במקום המכרז.

<שאול מרידור: גם בפטור מלא ממכרז כל מינוי עובר ועדת מינויים.

<שאול מרידור: לאחרונה אנחנו מכירים אותה, כי היא יצרה כל מיני מינויים אחרים.

<שאול מרידור: במסגרת זאת יושבים - - -

אורלי לוי אבקסיס: תכתבו שתהיה ועדת מינויים.

אורלי לוי אבקסיס: גברתי היועצת משפטית, אנחנו מבררים סוגיה מאוד מאוד חשובה, כי יש פה פטור מחובת מכרזים.

אלי כהן: דנו בכל סעיף וסעיף לעומק.

אורלי לוי אבקסיס: מה בא להבטיח את האינטרס הציבורי?

אורלי לוי אבקסיס: אם לא חובת מכרז, מה במקום?

אורלי לוי אבקסיס: אז שיכניסו פה שתהיה ועדת איתור, יהיה מנגנון אחר, תכניסו ותגידו לנו מה המנגנון.

<שאול מרידור: אני שוב אומר – ואני חושב שאתי תוכל לאשש את דברי.

אורלי לוי אבקסיס: אני חושבת שהיא חוששת כמוני.

<שאול מרידור: אז אני מצהיר לפרוטוקול, שזה אחרי המשנה ליועץ המשפטי דינה זילבר והנציב – ואני אומר את זה אחרי שבדקתי את זה עם כולם – אותו מינוי שיבוא, חייב לעבור - - -

אורלי לוי אבקסיס: אז תכניסו את זה.

<שאול מרידור: גם אני הייתי בפטור מלא ממכרז.

<שאול מרידור: עברתי ועדת מינויים.

<שאול מרידור: אני יכול להבטיח לך, ישבה ועדה, אין בה בכלל פוליטיקאים, אלה רק נציגי ציבור והנציב, הם עוברים חוות דעת משפטית.

אורלי לוי אבקסיס: זה לא מובן מהחוק שיש ועדת איתור.

אורלי לוי אבקסיס: תכתבו.

<שאול מרידור: אני אסביר ובסוף אתם תחליטו מה אתם כותבים.

אורלי לוי אבקסיס: אדוני היושב ראש, אפשר להכניס את זה פה.

אורלי לוי אבקסיס: אם הוא אומר שגם ככה זה הליך, כדי שאנחנו נהיה שקטים, תהיה ועדת מינויים.

אלי כהן: אני חושב שחברת הכנסת לוי אבקסיס מעלה נקודה חשובה, אבל יחד עם זאת, אנחנו דנו בנושאים האלה.

אלי כהן: אני חושב ששמענו גם את ההתייחסות של היועצת המשפטית של הוועדה וגם של מנכ"ל המשרד.

אורלי לוי אבקסיס: אני גם שמעתי, ואני שמעתי צליל אחר, אדוני היושב ראש.

אורלי לוי אבקסיס: אני שמעתי בקול שלה צליל מודאג, אלא אם כן אני טועה.

אורלי לוי אבקסיס: היא אומרת שבמסלולים כאלה יש חלופה שתבטיח שהדרך תיעשה כמו שצריך.

אורלי לוי אבקסיס: אני לא מבינה, משרד המשפטים צריך דווקא לתת את דעתו על הסעיף הזה יותר מכולם.

אורלי לוי אבקסיס: אנחנו מבטלים פה את חובת המכרז.

<אתי בנדלר: המשנה ליועץ המשפטי לממשלה אישרה את הסעיף.

אורלי לוי אבקסיס: יש לי ביקורות נוספות על דברים אחרים שאישרו, אבל השאלה המהותית פה, מה הן החלופות שאנחנו כחברי כנסת נוכל לומר עוד הכנסנו איזשהו חישוק לפוליטיקאים, כדי שאינטרס הציבור לא יופקר.

אורלי לוי אבקסיס: האם אדוני היושב ראש לא חושב שצריך להיות פה באיזשהו סעיף, שבמקום ועדת מכרזים – יהיה משהו.

אלי כהן: אני חושב שהגיע הזמן שיהיה סדר.

אורלי לוי אבקסיס: זה סדר?

אלי כהן: ואני חושב שהגיע הזמן שהשר יבוא ויקבע את המדיניות של הדברים, ואני חושב שיש עוד לא מעט דברים לתקן, אבל אמרה לך כאן היועצת המשפטית של הוועדה - -

אורלי לוי אבקסיס: לא, היועצת המשפטית אמרה שיש חלופות.

אלי כהן: - - שהנושא הזה אושר על ידי היועץ המשפטי לממשלה.

<אתי בנדלר: על ידי המשנה, כך אני שומעת, ויש כאן נציגת משרד המשפטים.

אורלי לוי אבקסיס: משרד המשפטים אומר שלא צריך שום ועדה?

אורלי לוי אבקסיס: אז תכתבו בחוק.

אלי כהן: חברת הכנסת לוי אבקסיס, הנקודה ברורה.

אלי כהן: נציגת משרד המשפטים, יש לך עד דקה להגיב, אחרי זה למר שאול מרידור עוד דקה להגיב ואחרי זה הדיון מסתיים.

<עדנה הראל: אני רק אומר שחוק שירות המדינה (מינויים) מתווה כמה אפשרויות של מינויים של עובדי מדינה.

<עדנה הראל: יש נסיבות שבהן לפי חוק שירות המדינה (מינויים) באופן סדור מתקבלות החלטות על פטור ממכרז.

<עדנה הראל: זה עדיין תקין, עדיין כפוף לחוק שירות המדינה - - -

אלי כהן: אתן לך לסיים, מכיוון שמר מרידור ויתר על הזכות שלו.

<עדנה הראל: הסעיף הזה נוסח במתואם ועל דעת משרד המשפטים, בנסיבות הספציפיות האלה, שבהן יש חשיבות למינוי דחוף של יושב ראש.

אורלי לוי אבקסיס: לא משנה מי הוא...

<עדנה הראל: לא אמרנו, זה ייעשה לפי חוק שירות המדינה (מינויים).

אורלי לוי אבקסיס: שמה זה אומר?

אורלי לוי אבקסיס: מה החלופה?

אורלי לוי אבקסיס: איפה?

<עדנה הראל: זה כתוב בחוק שירות המדינה (מינויים).

<עדנה הראל: כל מילה שאני אוסיף תגרע מחוק שירות המדינה (מינויים).

אלי כהן: תודה רבה.

אלי כהן: אני חושב שנתת לנו תשובה מנומקת ועניינית.

אלי כהן: אני מבקש לקבל הסתייגויות לסעיף, ככל שישנן.

אלי כהן: חברת הכנסת לוי בבקשה.

אורלי לוי אבקסיס: אני רוצה לקבוע פה בחוק שתהיה ועדת מינויים שתבדוק את המינוי.

אורלי לוי אבקסיס: אם אנחנו פוטרים מחובת המכרזים, לפחות שיהיה לנו גוף שנגיד: יש איזושהי רשת ביטחון ציבורית.

<אתי בנדלר: אני חושבת שהחוק מחייב בדיקה של ועדת המינויים לבכירים, לא כך?

אורלי לוי אבקסיס: אז בוא נכניס.

<אתי בנדלר: בכפוף לבדיקת ועדת מינויים לבכירים, איך קוראים לוועדה הזאת?

<דרורה ליפשיץ: לא יודעת את השם המלא, ועדה לבדיקת מינויים בכירים.

<קריאה: ועדה מטעם נציבות שירות המדינה.

<אתי בנדלר: אין לי הנוסח הסופי, מדובר על ועדת מינויים שאמורה לבדוק את המינוי הזה.

תמר זנדברג: קודם כל, נשאר לנו איזה נושא פתוח מאתמול.

אלי כהן: לא, אנחנו עכשיו בהערות לסעיף 340.

תמר זנדברג: זו הערה לסעיף 340.

תמר זנדברג: בסוף הסעיף הפער בין עצמאות הרשות לבין עצמאות בנושא התעריפים, לא ממש קיימנו על זה דיון אתמול.

תמר זנדברג: אני גם רוצה את ההתייחסות של היועצת המשפטית.

אלי כהן: לא גברתי, אני מצטער, אני מבקש ממך הערות לסעיף 340.

תמר זנדברג: זו הערה לסעיף 340.

אלי כהן: אז תני הסתייגות שנצביע עליה.

תמר זנדברג: זה אחד הסעיפים שדיברנו עליהם אתמול, אדוני היושב ראש, בהקשר של עצמאות הרשות אל מול התעריפים, דיברתם על זה כרגע.

אלי כהן: אז תאמרי את הערתך, ואנחנו נחליט אם לקבל אותה או לא.

תמר זנדברג: אני מבקשת התייחסות לזה.

אלי כהן: קיבלנו את כל ההתייחסויות, שמענו, דנו בחוק.

אורלי לוי אבקסיס: אני מצטרפת להסתייגות שלה.

אלי כהן: מה ההסתייגות?

אורלי לוי אבקסיס: תיכף נסגנן אותה.

אורלי לוי אבקסיס: אני די מבינה את הנושא, הנושא של התעריפים לא יהיה רק בידי הרשות - - -

אלי כהן: ישראל ביתנו ומרצ זה אופוזיציה קו אחד, זה ברור...

אורלי לוי אבקסיס: אדוני היושב ראש, גם כולנו, גם ישראל ביתנו וגם מרצ לפעמים יכולים להחזיק בדעה אחת בנושאים חברתיים, וטוב שאפשר לגשר על דברים אחרים.

תמר זנדברג: יש לנו סתירה בין העצמאות המובטחת והמוצהרת, לרבות בנושא התעריפים שמוצהרת שוב ושוב כולל בסעיף הזה, לבין האמירה שהרשות תהיה כפופה במישרין לשר.

אלי כהן: מה שאת אומרת לא מופיע בסעיף הזה, אנא תקראי הסתייגות ליועצת המשפטית, אנחנו נרשום אותה ונצביע עליה.

תמר זנדברג: הסתייגות ראשונה – לבטל את הסעיף הזה.

תמר זנדברג: לחלופין, לבטל את הפטור ממכרז ולהעמיד את המנהל הראשון של החמש שנים הראשונות למכרז.

תמר זנדברג: לחלופין, להקים ועדת איתור שמשותפת למשרד האנרגיה, משרד האוצר והמשרד להגנת הסביבה לאיתור המנכ"ל הראשון.

תמר זנדברג: לסעיף (ד), אני מבקשת לרשום הסתייגות שלא לפטר את חברי המליאה, אלא להמשיך את הכהונה של חברי המליאה היוצאת, ולחלופין - - -

יואב בן צור: גם את היושבת ראש, לא?

תמר זנדברג: בעיקר את היושבת ראש.

אלי כהן: לא, היא אומרת את כולם.

תמר זנדברג: חבר הכנסת בן צור, אם החוק הזה זה חוק לפיטורי יושבת ראש רשות החשמל, בוא נכתוב את זה.

תמר זנדברג: אתה יודע מה, אני רוצה להוסיף הסתייגות לשם החוק, אדוני היושב ראש.

תמר זנדברג: הוא הזכיר לי, שאני רוצה להוסיף הסתייגות לשם החוק.

<אתי בנדלר: אנחנו עדיין בסעיף (ד), את מציעה לבטל אותו.

תמר זנדברג: נכון, אני מציעה לבטל את הסעיף.

תמר זנדברג: לחלופין, אם ההסתייגות הזו לא מתקבלת, אני מבקשת בסיפא, שאם לא ימונה יושב ראש זמני כאמור, במקום הפיטורים ובמקום הכהונה הזמנית, שנציגי המליאה היוצאת ימשיכו בכהונתם עד שימונה.

תמר זנדברג: בסיפא של הסעיף כתוב שאם לא ימונה יושב ראש זמני, המנהל הכללי של המשרד או נציג השר והממונה על התקציבים יהיו רשאים למלא יחד את תפקידי הרשות.

תמר זנדברג: במקום זה, במקומם המליאה היוצאת.

תמר זנדברג: אני רוצה להוסיף הסתייגות נוספת לשם החוק.

תמר זנדברג: במקום הקמת רשות החשמל, אני מבקשת לכתוב: החוק לפיטורי יושבת ראש הרשות לשירותים ציבוריים – חשמל.

<קריאה: אולי תצייני גם את השם שלה?

אלי כהן: אני לא רוצה כאן דברים פרסונליים.

אלי כהן: אגב, אני חושב שאתם גורמים נזק, ואני חושב שזה לא מכובד, אבל כל אחד יעשה מה שהוא חושב.

תמר זנדברג: זה היה בהמשך להערתו של חבר הכנסת בן צור.

אלי כהן: אגב, אני חושב שזה לא מכובד כלפיה.

אלי כהן: חברת הכנסת לוי, יש לך עוד הסתייגות?

אורלי לוי אבקסיס: אחת ההסתייגויות, ראשית ביטול הסעיף, או לחלופין ההסתייגות שנתתי קודם לגבי הוועדה.

אורלי לוי אבקסיס: אני רוצה להכניס פה הסתייגות נוספות, להוסיף סעיף שמדבר על העובדים.

אורלי לוי אבקסיס: כולם דיברו פה על המליאה.

אלי כהן: אבל זה לא כאן, ואני מבטיח שאנחנו נתייחס לזה.

אורלי לוי אבקסיס: לא, זה בדיוק כאן, זה לפני סעיף 340(ד).

<אתי בנדלר: אני מניחה שהיא מציעה עוד הוראת מעבר.

אורלי לוי אבקסיס: כן, העובדים המועסקים ברשות החשמל ומנהל החשמל ערב כינון הרשות יהיו ביום כינון הרשות לעובדיה ולא ייגרע מעמדם ותנאי העסקתם לתקופה של לפחות 12 חודשים.

אלי כהן: חברת הכנסת לוי אבקסיס, אני רוצה לומר משהו לגבי הסעיף הזה.

אלי כהן: הסעיף הזה הוא חשוב, שאני כן חושב שצריך לתת עליו את הדעת.

אלי כהן: אני מבקש שאת ההסתייגות הזאת תשמרי לסעיף הבא, מכיוון שאני כן רוצה שיעשו מאמץ, מתוך מטרה שכן יקבלו את זה.

אלי כהן: ברשותך, אני מבקש שתמשכי את ההסתייגות הזאת.

אורלי לוי אבקסיס: איפה?

אורלי לוי אבקסיס: אין לנו עוד סעיף.

אלי כהן: יש עוד סעיף 22, אני מבטיח לך.

אורלי לוי אבקסיס: אבל אני חושבת שבגלל שזו הוראת מעבר, זה המקום להסתייגות, אין מקום אחר, תסתכל גם ב-(ד).

אלי כהן: מבין ההסתייגויות שנאמרו כאן, ההסתייגות הזאת של חברת הכנסת לוי אבקסיס היא הסתייגות חשובה.

<שאול מרידור: מנסים למצוא נוסח שיהיה בסדר, נראה אם נצליח.

אלי כהן: חברת הכנסת לוי אבקסיס, אנחנו קשובים לדברים העניינים והחשובים, וזה דבר ענייני וחשוב, ולכן אני מבקש שאנחנו לא נסגור את החוק עד שנשמע את ההתייחסות הזאת.

אלי כהן: לכן אני לא רוצה לדחות את בקשתך, אני כן רוצה שנמצא את הדרך.

אחמד טיבי: אני מתנצל שנכנסתי באמצע.

אלי כהן: אנחנו רק בהערות לסעיף 340 בלבד, הסעיף האחרון.

אחמד טיבי: התייעצתי עם היועצים המשפטיים של הוועדה, רציתי להציע תוספת.

אחמד טיבי: אם תגיד לי שזה לא הזמן, אני אחכה שיגיע הזמן.

אלי כהן: נשאר לנו סעיף 340 וסעיף 22, זהו.

אחמד טיבי: אני מדבר על תוספת לסעיף 4(ב)(א) לחוק משק החשמל.

אלי כהן: היתה הצבעה על הנושא הזה.

אלי כהן: עוד מעט תהיה הפסקה.

אלי כהן: אני מניח שבנושא של החברה של מזרח ירושלים, אם לכך אדוני מכוון, תהיה התייחסות של מנכ"ל המשרד, ואני חושב שהיתה התייחסות עניינית ורצינית לטובת הנושא הזה.

אלי כהן: אבל זה לא הסעיף שאנחנו דנים עליו עכשיו.

אלי כהן: אני מבקש שבזמן ההפסקה – עוד שלוש דקות נצא להפסקה – מנכ"ל המשרד, שאול מרידור, אני מבקש ממך שתדבר עם חבר הכנסת טיבי על הנושא הזה.

אחמד טיבי: הבקשה שלי היא להוסיף סעיף חדש, סעיף 3, זה מה שאמר לי היועץ המשפטי: ניתן לתת לחברה שאינה חברה ממשלתית או חברת בת ממשלתית רישיון אספקה יחד עם - - -

אלי כהן: חבר הכנסת טיבי, אנחנו נצא להפסקה.

אחמד טיבי: זה ברוח הדברים של המשרד.

אלי כהן: אז זה לא לגבי סעיף 340.

אלי כהן: אם לא תגיעו להסכמה בהפסקה אתה ומר מרידור, תעלה את הסעיף ונצביע לגביו.

אלי כהן: יש סעיף אחד שאין בו קואליציה ואופוזיציה, שזה נושא העובדים, ואני באמת חושב שזה נושא שצריך לבוא ולתת עליו את הדעת.

אלי כהן: אבקש בבקשה שתקראו את ההצעה לגבי הסעיף הזה.

<שאול מרידור: אנחנו נקרא כרגע נוסח, יכול להיות שיהיו בו תיקוני נוסח לאור הדיון שיש לנו עם הממונה על השכר בהיבט המשפטי.

<שאול מרידור: בהנחה שתאשרו לאתי בנדלר ועדנה בסוף תסגור את הניואנסים של הנוסח אחר כך, אפשר לקרוא כרגע את מה שיש, להצביע על זה, ואם יהיו תיקוני נוסח שבמהות לא משנים את העניין אבל קשורים לכל הדברים של שכר שאני מבין בהם פחות, אין בעיה לקרוא אותו עכשיו.

<אתי בנדלר: אם העקרונות יהיו מספיק ברורים - - -

<שאול מרידור: תשמעי אותו, הם די ברורים.

<אתי בנדלר: אני עושה הרבה מאוד שינוים בנוסח, זה ברור, הוועדה לא צריכה לתת לי סמכות לזה, אבל המהות צריכה להיות מספיק ברורה ומספיק מסוימת, כי בנוסח אני לא אעשה סטיות מהמהות.

<עדנה הראל: ברשותכם, הנוסח שניסינו לגבש ברבע שעה האחרונה משקף, להבנתנו, באופן מלא את מה שגם הממשלה החליטה עליו: עובדי המדינה שהיו עובדי הרשות לשירותים ציבוריים – חשמל, כמשמעותה לפי חוק משק החשמל כנוסחו ערב יום התחילה, בהתאם להוראת סעיף 43 לחוק, שקובע את מעמד העובדים, ועובדים שהיו ביחידת מנהל מינהל החשמל במשרד האנרגיה ערב יום התחילה, יהיו לעובדי הרשות כמשמעותה לפי סעיף 335(1)(ג), שזו הרשות שמוקמת, וייוותרו עובדי מדינה, הכול בהתאם להוראות סעיף 43 לחוק משק החשמל, שזה אומר שזה שומר על המעמד שלהם כפי שהוא היום.

אורלי לוי אבקסיס: כמה זמן?

<שאול מרידור: כדי שיהיה ברור, אין הדבר אומר, שאם מחר בבוקר יגיע מנהל חדש לרשות החדשה וירצה לעשות שינוי מבני, שזה מונע ממנו לעשות אותו, הוא יכול.

תמר זנדברג: מה זה שינוי מבני?

תמר זנדברג: תגיד פיטורים, הוא רוצה לפטר אנשים.

<שאול מרידור: חברת הכנסת זנדברג, אתמול דיברנו על זה, בעיני הגוף הזה הוא מאוד קטן.

דוד ביטן: אם הסיבה קשורה למעבר, אז הוא לא יכול לפטר, אבל אם הוא רוצה לעשות שינוי, הוא יכול לעשות.

תמר זנדברג: איזה שינוי?

אלי כהן: אני חייב להגיד לחברי הוועדה שלא היו נוכחים בדיונים הקודמים, על מנת למצות את הנושא, שאין במהלך הקמת רשות החשמל במבנה החדש שלה לעניין העובדים – ואמר את זה גם מנכ"ל משרד התשתיות, האנרגיה והמים וגם אמר את זה נציג האוצר, אודי אדירי – שאין במהלך הזה משום כוונה לפטר את העובדים.

אלי כהן: זה נאמר לפרוטוקול, ועכשיו למען הסר ספק, לגבי ההערה של חברת הכנסת לוי אבקסיס, הנושא הזה גם הוכנס לחוק.

אורלי לוי אבקסיס: מה שהציעה היועצת המשפטית של משרד המשפטים הולך להיכנס כך לחוק?

<שאול מרידור: אבל כן רציתי להגיד את ההבהרה, כדי שלא תחשבו שהדבר אומר משהו אחר.

<שאול מרידור: כשנכנס היום מנהל, כמו שנכנסה המנהלת הקיימת של רשות החשמל, היא עשתה ומותר לכל מנהל לעשות, כמו שלי מותר אם הייתי רוצה במשרד האנרגיה, לעשות שינויים ארגוניים – להזיז יחידה מפה לשם, לשנות סמכויות, הכול דרך אגב בהתאם לחוק, הוא צריך לדבר עם הנציבות ועם אגף תקציבים ולקיים שיח עם העובדים, שום דבר לא משתנה.

<שאול מרידור: חשוב להבהיר את זה, אנחנו לא מצרים את צעדיהם כי אין פה שינוי, אבל מכיוון שהעובדים חששו שמא יש פה אי בהירות, רצינו להבהיר שהם נשארים עובדי מדינה והם יהיו עובדי רשות החשמל.

אורלי לוי אבקסיס: והתנאים שלהם לא נגרעים - - -

דוד ביטן: הטענה שבגלל המעבר, הקמת הרשות החדשה, לא צריכים לפטר, מקובלת עלי, אבל ברגע שנכתוב את זה, אנחנו קושרים את הידיים.

אלי כהן: נציגת משרד המשפטים, האם הנוסח קושר את הידיים או מאפשר את מה שאמר מנכ"ל משרד התשתיות?

<עדנה הראל: הנוסח מבהיר שהעובדים האלה, שתי היחידות יחד, הם עובדי מדינה ביום ההקמה, כפופים ליושב ראש הרשות ולאחריות שלו, ולכן כמו שהיום יושב ראש הרשות יכול לעשות שינויים ארגוניים, גם מחר הוא יכול לעשות שינויים ארגוניים, לפי הנהלים המקובלים, אבל עצם המעבר הוא לא פיטורים.

דוד ביטן: אז מה הנוסח?

דוד ביטן: אם הם מוגנים - - -

<עדנה הראל: הם לא מוגנים, הם עוברים יחד - - -

דוד ביטן: בוודאי שהוא יוכל לעשות רה-ארגון ולפטר.

<עדנה הראל: זה מה שכתוב וזה גם מה שהממשלה החליטה, שכולם עוברים והתנאים וההסדר לפי החוק הקיים הוא אותו הסדר.

אלי כהן: חבר הכנסת ביטן, נמצאים כאן גם נציגי העובדים.

אלי כהן: אני חושב שהשינוי הזה לא קושר את ידיהם, אבל נותן להם - - -

<עודד אגמון: אני דבר אחד רוצה לחזק, אנחנו כולנו עובדי חוזה ברשות החשמל, ועובדי חוזה זה אומר שכל שנה מתחדש לנו מחדש החוזה, ולכן התוספת של ה-12 חודשים האלה היא תוספת משמעותית.

אורלי לוי אבקסיס: אנחנו לא מדברים על עובדי מדינה.

<עודד אגמון: לא, אנחנו עובדים בחוזה, והחוזים שלנו כל שנה מתחדשים מחדש, זאת אומרת: התהליך שלנו הוא תהליך שונה, אז עם כל הכבוד, צודקת חברת הכנסת אבקסיס.

אורלי לוי אבקסיס: לכן אני אומרת 12 חודשים.

אלי כהן: תודה רבה לך, עודד, תודה רבה לכולם.

אלי כהן: אנחנו עוד מעט נעבור להצבעה.

אלי כהן: חברת הכנסת לוי, האם אחרי שנכנסה התוספת את רוצה להוסיף עוד משהו?

אורלי לוי אבקסיס: כן, מאחר שהתוספת מדברת רק על עובדי מדינה ומקובלת עלי לחלוטין התוספת, אני אפילו תומכת בה, אני רוצה לדבר על העובדים המוחלשים שלהם אין ההגנה.

<אהוד אדירי: הם גם עובדי מדינה.

אורלי לוי אבקסיס: אבל החוזה שלהם מתחדש אחת ל-12 חודשים.

אורלי לוי אבקסיס: לפחות תן להם את ההגנה של ה-12 חודשים הראשונים, את השקט התעשייתי הזה.

אלי כהן: חברת הכנסת לוי, נכנס הסעיף של העובדים על מנת לשמור על העובדים, ואני חושב שזאת בהחלט תוספת משמעותית, שכולנו יכולים לברך, ואני חושב שגם את היית שותפה לזה.

אלי כהן: אם יש לך עוד הערה, בבקשה נצביע עליה.

אלי כהן: אני מבקש לא להגיב, אנחנו סיימנו.

אורלי לוי אבקסיס: אנחנו צריכים להבין שברגע שמדובר בעובדים בחוזה, אנחנו רוצים לשמר, לפחות עד שהרשות תדע מי - - -

אלי כהן: אבל זה נאמר, את הערת הערה שהתקבלה.

אורלי לוי אבקסיס: אבל זה לא אותו דבר, האם אנחנו מדברים על אותו דבר?

אורלי לוי אבקסיס: 12 חודשים.

<שאול מרידור: זה קצת התהפך פה.

<שאול מרידור: עובדי החוזים של רשות החשמל, אחת הסיבות שקבעו אותם כעובדי חוזים, בין היתר, היא היכולת לתת להם בדרגות שהם נמצאים שכר גבוה משמעותית מעובדי מדינה רגילים.

<שאול מרידור: לקרוא להם עובדים מוחלשים?

אורלי לוי אבקסיס: לא, מבחינת ההגנה.

אלי כהן: אני חושב שחברת הכנסת לוי קיבלה תשובות ברורות.

תמר זנדברג: זה עובדים בחוזה שלא רוצים לתת להם קביעות, זה לא נכון.

אורלי לוי אבקסיס: אל תשחק אותה ראש קטן, אדירי, כשאנחנו היינו בוועדת הכספים על העובדים ורצינו להעביר אותם מירושלים למודיעין, הבנתם שהחוק לא יעבור בלי הגנה על העובדים.

אורלי לוי אבקסיס: אני רוצה אותו דבר גם פה.

אלי כהן: חברת הכנסת לוי, תודה רבה לך.

אלי כהן: נעבור להצבעות.

אלי כהן: גברתי היועצת המשפטית, נתחיל בהסתייגויות אחת אחת ונעלה אותן להצבעה.

דוד ביטן: מה עם מה שביקשתי?

אלי כהן: אנחנו לא סיימנו.

<אתי בנדלר: לסעיף 340, הסתייגות ראשונה של חברת הכנסת לוי אבקסיס - בכפוף לבדיקת ועדת המינויים המינוי הראשון.

אלי כהן: מי בעד ההסתייגות של חברת הכנסת לוי?

אלי כהן: מי נגד?

אלי כהן: הצבעה בעד – 4 נגד – רוב ההסתייגות הראשונה של חברת הכנסת לוי אבקסיס לסעיף 340 לא נתקבלה.

אלי כהן: ההסתייגות נדחתה.

אלי כהן: ההסתייגות הבאה בבקשה.

<אתי בנדלר: חברת הכנסת זנדברג מציעה שהסעיף יימחק.

אלי כהן: מי בעד?

אלי כהן: מי נגד?

אלי כהן: הצבעה בעד – 4 נגד - רוב ההסתייגות של חברת הכנסת זנדברג לסעיף 340 לא נתקבלה.

אלי כהן: ההסתייגות נדחתה.

<אתי בנדלר: לחלופין לבטל את הפטור ממכרז של המנכ"ל.

אלי כהן: מי בעד?

אלי כהן: מי נגד?

אלי כהן: הצבעה בעד – 4 נגד - רוב ההסתייגות לחלופין של חברת הכנסת זנדברג לסעיף 340 לא נתקבלה.

אלי כהן: ההסתייגות נדחתה.

אלי כהן: פרופ' יונה, הטרחת את עצמך לבוא להצביע, פרופ' יונה שאני כל כך מכבד ומעריך אותך.

אלי כהן: ..

<אתי בנדלר: לחלופין נוסף – בחירתו של היושב ראש הראשון תהיה באמצעות ועדת איתור שבה יישבו נציגי משרד האנרגיה, האוצר והגנת הסביבה.

אלי כהן: מי בעד?

אלי כהן: מי נגד?

אלי כהן: הצבעה בעד – 4 נגד – רוב ההסתייגות לחלופין השנייה של חברת הכנסת זנדברג לא נתקבלה.

אלי כהן: ההסתייגות נדחתה.

<אתי בנדלר: לסעיף (ד), הסעיף הקטן יימחק.

אלי כהן: מי בעד?

אלי כהן: מי נגד?

אלי כהן: בעד – 4 נגד – רוב ההסתייגות לסעיף (ד) לא נתקבלה.

אלי כהן: ההסתייגות נדחתה.

<אתי בנדלר: לחלופין, כל עוד לא מונה יושב ראש ראשון, ימשיכו לכהן חברי רשות החשמל – אני מקווה שאני מדייקת.

אלי כהן: מי בעד?

אלי כהן: מי נגד?

אלי כהן: הצבעה בעד – 4 נגד – רוב ההסתייגות לחלופין לסעיף (ד) לא נתקבלה.

אלי כהן: ההסתייגות נדחתה.

<אתי בנדלר: הכול היו הסתייגויות של חברת הכנסת זנדברג, היא מציעה גם – זה לא בדיוק לסעיף הזה –הסתייגות נוספת שהשם של הפרק ישונה ל"החוק לפיטורי יו"ר הרשות לשירותים ציבוריים – חשמל".

אלי כהן: מי בעד?

אלי כהן: מי נגד?

אלי כהן: הצבעה בעד – מיעוט רוב - רוב ההסתייגות של חברת הכנסת זנדברג לשם החוק לא נתקבלה.

אלי כהן: ההסתייגות נדחתה.

<אתי בנדלר: אני חוזרת שוב לסעיף 340, חברת הכנסת אורלי לוי אבקסיס הסעיף יימחק.

אלי כהן: מי בעד?

אלי כהן: מי נגד?

אלי כהן: הצבעה בעד – מיעוט נגד– רוב ההסתייגות של חברת הכנסת לוי אבקסיס לסעיף 340 לא נתקבלה.

אלי כהן: ההסתייגות נדחתה.

אלי כהן: הסעיף הבא.

<אתי בנדלר: לחלופין, הרכב ועדת המינויים - לא הספקתי לרשום מה הצעת בעניין הזה.

<קריאה: זו הסתייגות שהקראת כבר שהיתה של חברת הכנסת זנדברג ואחר כך היתה גם שלה, שתהיה ועדת מינויים.

<אתי בנדלר: הרכב ועדת המינויים לפי חוק רשות החברות הממשלתיות.

אלי כהן: מי בעד?

אלי כהן: מי נגד?

אורלי לוי אבקסיס: גם לזה אתם לא בעד?

אורלי לוי אבקסיס: הצבעה בעד – מיעוט נגד - רוב ההסתייגות בנושא ועדת המינויים לא נתקבלה.

אלי כהן: ההסתייגות נדחתה.

אלי כהן: תודה.

<אתי בנדלר: אני צריכה לבדוק, זה לא עובר בלאו הכי את הוועדה הזאת?

<אתי בנדלר: אני צריכה לבדוק, אם המינוי בלאו הכי עובר את הוועדה הזאת, אין צורך בהסתייגות הזאת.

<אתי בנדלר: אם הוא עובר בדיקה של ועדה אחרת, אנחנו נכתוב את זה כהסתייגות שלך.

<שאול מרידור: לגבי היושב ראש?

<דרורה ליפשיץ: לפי חוק החברות הממשלתיות.

<אתי בנדלר: אז יכול להיות שלא יהיה צורך בהסתייגות.

אורלי לוי אבקסיס: אבל זה לפי חוק החברות הממשלתיות - - -

<אתי בנדלר: את מציעה בהקשר להצעת הממשלה בנוגע לרשות לשירותים ציבוריים – חשמל ועובדי מנהל החשמל שיהיו עובדי רשות החשמל, שזו הצעת הממשלה, את מציעה תוספת שהם יועסקו באותם תנאים, 12 חודשים ממועד תחילת החוק.

דוד ביטן: - - - אני יכול לעמוד בפניך?

אורלי לוי אבקסיס: אתה אתנו?

אורלי לוי אבקסיס: איזה כיף.

דוד ביטן: לא, לגבי החוק, לגבי התיקון.

דוד ביטן: אני לא בעד לזרוק את העובדים.

<שאול מרידור: אני מוכן להסביר עוד פעם, יש לכל אחד חוזה אישי, הוא מקבל שכר הרבה יותר גבוה, כי הוא בחוזה אישי.

<שאול מרידור: יש אנשים שיש להם חוזה אישי ל-12 חודשים, יש אנשים שיש להם שנתיים, אין לי מושג כמה.

אורלי לוי אבקסיס: 12 חודשים הגנה משינוי - - -

<שאול מרידור: על מה ההגנה?

<שאול מרידור: כי הם עברו מיחידה אחת לאחרת?

<שאול מרידור: אותו משרד, אותה סמכות, אותו תפקיד, על מה ההגנה צריכה להיות?

<שאול מרידור: תסבירו לי על מה ההגנה.

אורלי לוי אבקסיס: האם אדון מרידור חושב שהוא חבר כנסת וצריך להגיש הסתייגויות?

<אהוד אדירי: חברת הכנסת לוי, כשיגיע יושב ראש חדש, אנחנו רוצים שהוא יוכל להיות חזק.

אורלי לוי אבקסיס: אני קודם כל מקווה שהוא יהיה יושב ראש נטול אינטרסים, והאינטרס היחידי יהיה הציבורי.

יוסי יונה: אני רק רוצה לומר שלגבי ההסתייגויות, אני מייצג את המחנה הציוני ושותף להסתייגויות של מרצ ושל ישראל ביתנו.

יוסי יונה: חשוב לי שזה יהיה רשום בפרוטוקול.

תמר זנדברג: קבוצת המחנה הציוני בבקשה.

אורלי לוי אבקסיס: אני רוצה להבהיר, שבאחד בינואר אמורים לחדש את החוזים, כי הם פוקעים אוטומטית, לכן אני אומרת ביום של ההקמה, שזה פחות או יותר ינואר, שיחדשו את החוזים ולא פתאום ימנעו לגמרי ואז אלה פיטורים הלכה למעשה בגלל הקמת הרשות, בגלל הרפורמה.

אורלי לוי אבקסיס: את ההגנה הזאת אני רוצה לתת.

<אהוד אדירי: חברת הכנסת לוי, הרי זה לא יכול לקרות.

אורלי לוי אבקסיס: אנחנו מחוקקים, זה יכול להיות.

אורלי לוי אבקסיס: אם אתם עושים חוקים מוזרים ואתם מציעים אותם כהצעות חוק ממשלתיות, אנחנו כמחוקקים זכותנו וחובתנו לתקן את העיוותים שלכם.

<אהוד אדירי: ותיקנו.

אורלי לוי אבקסיס: וזכויות עובדים נמצאים בראש הרשימה שלנו.

אלי כהן: הנושא ברור, עם ההסתייגות הזאת נחכה, תקראי בבקשה את ההסתייגות הבאות.

<אתי בנדלר: אני מדלגת כרגע על הסתייגותו של חבר הכנסת אחמד טיבי, כי היא הסתייגות לסעיף אחר לגמרי.

<אתי בנדלר: נחזור לזה עוד מעט.

<אתי בנדלר: חברי הכנסת, אני מבקשת את תשומת לבכם, גם חברת הכנסת לוי אבקסיס, גם זנדברג וגם יוסי יונה.

<אתי בנדלר: כל מי שנוכח כאן ומודיע שהוא רוצה להסתייג, הסתייגותו נרשמת.

<אתי בנדלר: אם אתם מגישים הסתייגות גם בשם חברי סיעת

<אתי בנדלר: כם, אני צריכה חתימה מקורית של כל חברי הסיעה שיאמרו שהם מצטרפים להסתייגות - -

תמר זנדברג: אני הגשתי, נכון?

<אתי בנדלר: מי שעדיין לא הגיש, חתימה מקורית, מכתב שיאמר שהם מצטרפים להסתייגויותיכם.

<אתי בנדלר: בלא קבלת מכתב כזה, לא אוכל לכתוב את זה.

אורלי לוי אבקסיס: אבל בינתיים תכתבי הסתייגות אישית ואחר כך נעביר את האישורים.

<אתי בנדלר: אלה ההסתייגויות עד כה.

אלי כהן: אנחנו נצא להפסקה של 10 דקות, בה נדון בדברים הבאים: 1.

אלי כהן: לגבי סעיף 22, אני רוצה התייחסות לרשות הסביבה; 2.

אלי כהן: לגבי הנושא של ה-12 חודשים - - -

אורלי לוי אבקסיס: אבל היה שם גם נציג חברתי.

אלי כהן: אני לא רוצה שום הפרעה.

אלי כהן: נדון על סעיף 1, נשאר לנו סעיף 22 שאנחנו צריכים להצביע לגביו, והסתייגות אחת בסעיף 340 שדנה בנושא של ה-12 חודשים.

אלי כהן: בסעיף 22 יש נושא של רשות הסביבה, הנושא של זכות ערעור של חבר הכנסת ביטן.

אורלי לוי אבקסיס: אבל גם נציג חברתי.

אלי כהן: לא צריך להפריע לי, חברת הכנסת אבקסיס, וחבר הכנסת טיבי, אני רוצה שתדבר בעניין החברה של מזרח ירושלים, ההסתייגות שלך יורדת?

אחמד טיבי: לא, היא לא יורדת, היא מתווספת - - -

<דרורה ליפשיץ: לא, ברוח הזאת, יש לנו הצעה לתיקון.

אלי כהן: אז תציעו את ההצעה לתיקון, יהיה לכם 10 דקות לסכם את זה עם חבר הכנסת טיבי.

אלי כהן: חברים, אנחנו מתכנסים ב-10:35.

אלי כהן: חבר הכנסת טיבי, הנוסח נסגר?

אחמד טיבי: נסגר.

אלי כהן: אז חבר הכנסת טיבי, תצטרף לקואליציה ותצביע בעד...

אלי כהן: אני מבקש בבקשה להקריא את התיקון של טיבי.

אחמד טיבי: מהיום והלאה קוראים לו "תיקון טיבי".

<עדנה הראל: זה מחייב רביזיה לסעיף שכבר הצבעתם עליו.

<אתי בנדלר: לא לא לא, אם הצבענו רביזיה, יש בעיה, לרביזיה צריכים לתת הודעה חצי שעה מראש.

אחמד טיבי: בסדר, זאת לא בעיה, קודם מקריאים.

<אתי בנדלר: זה לא מחייב, זאת תוספת.

<שאול מרידור: למה, נכניס את זה בהוראת מעבר, מה הבעיה?

<עדנה הראל: אני רוצה להסביר רגע ונמצא פתרון משפטי.

<עדנה הראל: בהוראת המעבר סעיף 60 לחוק העיקרי פסקה 60 לחוק העיקרי, פסקה (ד12), נכון להיום קובעת שניתן לתת רישיון הספקה ורישיון חלוקה: "על אף האמור בסעיף 4(ב1), ניתן לתת רישיון הספקה לחברה בעלת רישיון חלוקה לפי חוק זה, שאינה חברה ממשלתית או חברת בת ממשלתית, עד יום י' בטבת התשע"ה (1 בינואר 2015)".

<עדנה הראל: כאן הוסכם להאריך את זה ל-2017.

<עדנה הראל: הפתרון לבעיה שעליה הצביע חבר הכנסת טיבי הוא להאריך את זה עד לאחד בינואר 2021.

<אתי בנדלר: זאת לא הוראת מעבר, זאת רביזיה, אני נורא מצטערת.

<אתי בנדלר: תחשבו על משהו יצירתי אחר, שלגבי חברה שאינה בבעלות ממשלתית, אבל תתנו את מאפייניה - - -

<עדנה הראל: שאינה חברת בת ממשלתית או חברה ממשלתית, שיש לה רישיון לפי סעיף 60(ד12), אפשר לתת עד האחד בינואר 2021.

<עדנה הראל: אני יכולה להפנות לסעיף 60(ד12).

<דרורה ליפשיץ: ושפעלה לפני תחילתו של החוק.

אלי כהן: עד שתסגרו את הניסוח, נעבור להסתייגויות שנותרו.

דוד ביטן: שהחברה שלהם עד שנת כך וכך.

אורלי לוי אבקסיס: זה בא לשבור את המונופול שיש לחברת החשמל - - -

אלי כהן: תודה רבה.

אלי כהן: ברשותכם, אנחנו נעבור להצבעות לסעיף 340.

<אתי בנדלר: סעיף 340 זו הוראת מעבר.

<קריאה: יש לי פתרון להוראת מעבר.

<אתי בנדלר: בנושא הזה הוצע סעיף על ידי המדינה, שעדיין לא הצביעו עליו, לגבי מעבר העובדים.

<אתי בנדלר: את חברת הכנסת אורלי לוי אבקסיס רוצה לסעיף הזה, שתיכף יעמוד להצבעה, לומר שבכל מקרה מעמדם ותנאי העסקתם לא ייגרעו לתקופה של 12 חודשים.

<אתי בנדלר: זאת התוספת.

אלי כהן: מי בעד ההסתייגות של חברת הכנסת לוי אבקסיס?

דוד ביטן: כל ההסתייגות?

דוד ביטן: גם העובדים וגם 12 חודשים?

דוד ביטן: על מה מצביעים?

אלי כהן: היא קראה.

אורלי לוי אבקסיס: על הגנה על עובדים.

דוד ביטן: הגנה שניתנת להם, אבל לא לגבי ה-12 חודש.

אלי כהן: נכון, מי נגד?

אלי כהן: הצבעה בעד - מיעוט נגד – רוב ההסתייגות של חברת הכנסת לוי אבקסיס לסעיף 340 לא נתקבלה.

אלי כהן: ההסתייגות נדחתה, תודה רבה.

אלי כהן: יש עוד הסתייגויות לסעיף 340?

<אתי בנדלר: לדעתי לא.

אורלי לוי אבקסיס: אבל הסעיף של הממשלה שנכנס, צריך להצביע עליו.

<אתי בנדלר: עכשיו תהיה הצבעה על הסעיף, כהצעת הממשלה.

אלי כהן: תקראי בבקשה את הוראת השעה.

אלי כהן: אנחנו לא צריכים את ההסבר.

דוד ביטן: מקובל.

אלי כהן: אני מבקש שהיועצת המשפטית תקרא את הסעיף, שכולם ישמעו, את התוספת שנכנסת להוראות המעבר.

דוד ביטן: תכתוב סעיף טיבי.

אלי כהן: סעיף של הצמד ביטן וטיבי.

אלי כהן: בבקשה.

דוד ביטן: שיירשם שההשגה שלו התקבלה ושלי לא...

אלי כהן: אדוני, השגותיך הרבות התקבלו.

אלי כהן: אני מבקש לתת ליועצת המשפטית לקרוא את התוספת, ולאחר מכן נצביע על כל הסעיף.

אלי כהן: בבקשה, גברתי.

<אתי בנדלר: מה שעומד עכשיו להצבעה זה סעיף 340, כנוסחו המתוקן המונח בפניכם, בתוספת שני סעיפים קטנים: האחד – עניין מעבר העובדים שנאמר קודם, והשני – הסעיף שהוצע על ידי חבר הכנסת טיבי.

אורלי לוי אבקסיס: אז אני רוצה לומר שגם נושא העובדים שהוצע על ידי חברת הכנסת לוי.

אורלי לוי אבקסיס: אם הוא מקבל קרדיט, אני גם אני רוצה.

<אתי בנדלר: בשמחה.

<אתי בנדלר: "חברה שהיא בעלת רישיון, לפי סעיף 60(ד)(12) ערב תחילת החוק המתקן, ניתן יהיה להאריך את רישיונה עד 1.1.2021".

<אתי בנדלר: כמובן, נוסח בשינויים המתחייבים.

אלי כהן: נעבור להצבעה על כל הסעיף, מי בעד סעיף 340?

אלי כהן: מי נגד?

אורלי לוי אבקסיס: אבל לא על כל הסעיף, כי לא דיברנו על העובדים, לכן אתה לא יכול להצביע על כל הסעיף.

אלי כהן: כן, דיברנו על העובדים.

<אתי בנדלר: כל ההסתייגויות הוצגו.

<אתי בנדלר: הצבעה בעד – רוב נגד – מיעוט סעיף 340, בנוסחו המתוקן, נתקבל.

אלי כהן: הסעיף התקבל, תודה רבה.

אלי כהן: נשארנו עם סעיף 22, רק הסתייגויות לגביו, נצביע על ההסתייגויות.

אלי כהן: תקראי את ההסתייגויות.

<אתי בנדלר: אני לא מקריאה, אני אומרת אותן מתוך הזיכרון, מה העיקרון שלהן.

<אתי בנדלר: איפה חברת הכנסת זנדברג?

אלי כהן: אפשר להצביע בהיעדרה?

אלי כהן: בואי נצביע.

<אתי בנדלר: נתחיל עם ההסתייגות של חברת הכנסת לוי אבקסיס, יש לך שתי הסתייגויות לסעיף 22: אחת - את מבקשת להעלות את מספר חברי הרשות לשבעה, כי היום יש חמישה.

אורלי לוי אבקסיס: יש שם לחלופין.

<אתי בנדלר: אני לא יודעת מה לחלופין ומה לא, את תגידי לי מה את מבקשת.

<אתי בנדלר: אני הבנתי שאת מבקשת להעלות את מספר חברי המועצה לשבעה.

<אתי בנדלר: הנציג הנוסף יהיה הנציג של המשרד להגנת הסביבה, והנציג השביעי יהיה נציג חברתי.

אורלי לוי אבקסיס: נכון או לחלופין - -

<אתי בנדלר: זו הסתייגות אחת או שתי הסתייגויות?

אורלי לוי אבקסיס: - - או לחלופין, לא משנה, בהרכב שיהיה, יהיה נציג חברתי, כי אולי לחברתי יהיה לי פה רוב.

<אתי בנדלר: לא הבנתי את ההסתייגות.

אורלי לוי אבקסיס: אני אומרת לחלופין, שבהרכב הוועדה יהיה נציג חברתי, לא תלוי בהגדלה ולא תלוי בתוספת נוספת.

<אתי בנדלר: שאחד מנציגי הציבור שימנו השרים יהיה נציג חברתי?

אורלי לוי אבקסיס: נכון.

יוסי יונה: לפני ההצבעה, אנחנו יודעים באופן חד-משמעי שהמשרד להגנת הסביבה רוצה נציג, איך יכול להיות שאתם האוצר מתנגדים?

יוסי יונה: אני לא מבין את זה.

תמר זנדברג: זה לא האוצר, זה האנרגיה.

<אהוד אדירי: הממשלה דנה בזה.

אלי כהן: הסתייגותך נרשמה, תודה רבה לך.

תמר זנדברג: שאול, לשר אבי גבאי יש קשרים יותר טובים אצל השר כחלון מאשר אצל השר שטייניץ, למה השר לא קובע מדיניות?

אלי כהן: חברת הכנסת זנדברג, הסתייגותך נרשמה, תודה רבה לך.

יוסי יונה: אלי יקר, יש פה נציגה של המשרד, למה לא נותנים לה להגיד משהו?

יוסי יונה: זה מהמפלגה שלך.

אלי כהן: חבר הכנסת פרופ' יונה, היא אתמול היתה וקיבלה זכות דיבור.

יואב קיש: אין מצב לשנות את הרכב המועצה - - -

אורלי לוי אבקסיס: ודי מוזר לי שש"ס נגד, כי הליכוד בעד.

יואב בן צור: ש"ס רוצה גם נציג חרדי.

אורלי לוי אבקסיס: אם יש פה תקשורת, הנציג של אריה דרעי רוצה להפיל את הנציג החברתי כדי שיהיה נציג חרדי.

אורלי לוי אבקסיס: אני הייתי רוצה לשמוע את ההתייחסות שלכם לזה.

<שאול מרידור: רק תסבירי במקום נציג שר האוצר או נציג שר האנרגיה, כי יש שני נציגים.

<שאול מרידור: את צריכה להגיד.

אלי כהן: נעבור להצבעות.

אלי כהן: היו דיונים לא מעטים בנושא הזה.

אלי כהן: עד שהנושא יגיע למליאה, ומכיוון שההסתייגויות האלה יירשמו, גם של חברת הכנסת לוי אבקסיס וגם של חברת הכנסת זנדברג, בעניין נציג המשרד להגנת הסביבה, מכיוון שזה כן הולך לעלות להצבעת המליאה, אני מבקש לצורך העניין שההסתייגויות האלה יובהרו.

אלי כהן: אני מציע לך, חברת הכנסת לוי אבקסיס, שההסתייגויות שלך יהיו: אחד - נציג להגנת הסביבה; נציג חברתי שימנה שר הרווחה.

אלי כהן: אני מציע לך לנסח כל סעיף בנפרד, על מנת שזה יעלה במליאה, בלי שזה כרוך אחד בשני.

אלי כהן: האם את מקבלת את המלצתי?

אלי כהן: יכול להיות שהיא תידחה.

אורלי לוי אבקסיס: זה לחלופין.

<אתי בנדלר: שתי הסתייגויות ואחת לחלופין.

אלי כהן: שגם אפשר להפריד.

אלי כהן: גם אם זה יידחה כאן, שיהיה זמן של שבועיים להגיע להסכמה, ולכן אני מציע מראש שכל ההסתייגויות ינוסחו בצורה נכונה, כל נציג בנפרד.

אלי כהן: אדוני מנכ"ל המשרד וגם משרד האוצר, אני חושב שצריך לראות איך כן מגיעים כאן להסכמה בנושאים האלה, וזה יעלה להצבעת המליאה.

אלי כהן: אני חושב שגם מה שאמר חבר הכנסת ביטן בהחלט חשוב.

יוסי יונה: אבל רק נגיד שזו הסתייגות של גבאי.

יוסי יונה: ..

אורלי לוי אבקסיס: אז אפשר לומר שההסתייגות השנייה היא של חיים כץ.

אלי כהן: נעבור להקראה, בבקשה גברתי.

<אתי בנדלר: ההצבעה הראשונה על הסתייגותה של חברת הכנסת לוי אבקסיס, שהמועצה תמנה שבעה חברים, בתוספת למה שמנוי בחוק, נציג המשרד להגנת הסביבה ונציג חברתי.

אורלי לוי אבקסיס: ונציג שימנה שר הרווחה.

<אתי בנדלר: הוא לא ממנה, הוא ימליץ.

אורלי לוי אבקסיס: ימליץ.

אלי כהן: מי בעד?

אלי כהן: מי נגד?

אלי כהן: הצבעה בעד – מיעוט נגד – רוב ההסתייגות הראשונה של חברת הכנסת לוי אבקסיס לסעיף 22 לא נתקבלה.

אלי כהן: ההסתייגות נדחתה.

<אתי בנדלר: הסתייגות לחלופין שישה חברים, נציג המשרד להגנת הסביבה.

אלי כהן: מי בעד?

אלי כהן: מי נגד?

אלי כהן: הצבעה בעד – מיעוט נגד – רוב ההסתייגות לחלופין של חברת הכנסת לוי אבקסיס לסעיף 22 לא נתקבלה.

אלי כהן: ההסתייגות נדחתה.

<אתי בנדלר: הסתייגות לחלופין שלישית, בהרכב המועצה, אחד מנציגי הציבור שיציעו השרים כנציגי ציבור, אחד מהם יהיה נציג מקרב הארגונים החברתיים, שימליץ עליו שר הרווחה.

אלי כהן: מי בעד?

אלי כהן: מי נגד?

אלי כהן: הצבעה בעד – מיעוט נגד – רוב ההסתייגות השלישית לחלופין של חברת הכנסת לוי אבקסיס לסעיף 22 לא נתקבלה.

אלי כהן: ההסתייגות נדחתה.

אלי כהן: האם יש לנו עוד הסתייגות לסעיף?

<אתי בנדלר: הסתייגות של חברת הכנסת זנדברג, שהרשות תמנה שישה חברים ונציג - - -

אלי כהן: מי בעד ההסתייגות של חברת הכנסת זנדברג?

אלי כהן: מי נגד?

אלי כהן: הצבעה בעד – 3 נגד – רוב ההסתייגות של חברת הכנסת זנדברג לסעיף 22 לא נתקבלה.

אלי כהן: ההסתייגות נדחתה.

אלי כהן: אין עוד הסתייגויות, אנחנו ברשות

אלי כהן: כם נעבור להצבעה על סעיף 22.

<אתי בנדלר: בנוסח הממשלתי, בשינויים שמסומנים בנוסח.

אלי כהן: תודה על ההבהרה.

אלי כהן: מי בעד סעיף 22?

אלי כהן: מי נגד?

אלי כהן: הצבעה בעד סעיף 22 – רוב נגד – מיעוט סעיף 22, בנוסח הממשלתי, בשינויים שמסומנים בנוסח, נתקבל.

אלי כהן: הסעיף אושר, תודה רבה לכולכם.

אלי כהן: נושא אחרון, ועדת ערר.

אלי כהן: אני מבקש מחבר הכנסת ביטן להציג אותו בבקשה.

דוד ביטן: כפי שהבהרתי בהסתייגות שלי אתמול, אני בעד שתהיה זכות ערר על החלטת הרשות לגבי המחיר.

דוד ביטן: גם ראיתי את ההתנהגות של הרשות, אין עם מי לדבר אפילו.

דוד ביטן: כל רגולטור יכול להגיע למצב שאין עם מי לדבר.

דוד ביטן: אני בכלל בעד צמצום הסמכויות של הרגולטורים, אבל לא ניכנס לזה כרגע.

דוד ביטן: זכות הערעור היא שלב ראשון בעניין הזה.

דוד ביטן: הבנתי שיש בעיה, מכיוון שאתם מתכוונים לחוקק איזשהו חוק שקשור לזכות ערר על כל ההחלטות מהסוג הזה, וצריך להמתין קצת זמן.

דוד ביטן: אז אני מבקש הצהרה לפרוטוקול, כפי שסיכמנו.

<שאול מרידור: כמו שאמרתי בהתחלה, ואני חוזר ואומר, ועכשיו גם עם יתר מחויבות, הממשלה מתכוונת להגיש הצעת חוק ממשלתית בנושא הזה לכנסת, והיא תידון פה, על זכות ערעור לכל הרגולטורים הכלכליים: רשות החשמל, רשות גז, רשות המים, בעניינים הכלכליים שלהם, שלא יכולים להיכנס להליכים המשפטיים הקלאסיים, והעניין הזה תוך שנה יוגש.

<שאול מרידור: גם התחייבנו לחבר הכנסת ביטן שאנחנו נגיע לדווח לוועדה, אני מניח שזאת תהיה ועדת הכלכלה, אלא אם תגידו ועדה אחרת, אני לא יודע מי הוועדה שמטפלת בזה.

דוד ביטן: הוועדה הזאת.

<אתי בנדלר: הוועדה הזאת הוקמה לצורך דיון בהצעות חוק מסוימות.

<שאול מרידור: הוועדה שהכנסת תחליט תבוא להציג סטטוס של התקדמות הצעת החוק הממשלתית.

<שאול מרידור: נגיע כל שלושה חודשים כדי להציג סטטוס של התקדמות הצעת החוק הממשלתית.

אלי כהן: חבר הכנסת ביטן, האם ההצהרה של מנכ"ל משרד התשתיות מספקת אותך?

דוד ביטן: מספקת אותי בלית ברירה.

אלי כהן: אני רוצה לברך שכל סעיפי החוק אושרו.

אורלי לוי אבקסיס: רביזיה.

<אתי בנדלר: על מה?

אורלי לוי אבקסיס: על החוק, על הכול, על כל סעיף בנפרד ולחלופין על החוק כולו.

אורלי לוי אבקסיס: יש לי זכות חוקתית להגיש רביזיה.

<אתי בנדלר: זאת זכות תקנונית, לא חוקתית.

אורלי לוי אבקסיס: תקנונית, חוקתית, תקראו לזה איך שאתם רוצים, זה אותו יצור.

<אתי בנדלר: אתה תחליט על השעה, אני מניחה שזה יהיה בתיאום עם היושב ראש.

<אתי בנדלר: אם זה יהיה בשעות מליאה, צריך לקבל היתר של היושב ראש.

אלי כהן: קודם כל חברים, אני קודם כל רוצה לברך את כל מי שטרח.

אלי כהן: אני רוצה להודות למנהלת הוועדה אריאלה מלכה, ליועצת המשפטית אתי בנדלר.

אלי כהן: כמובן כל סעיפי החוק אושרו, אנחנו נדון ברביזיה, אתם יכולים לדמיין מה יהיה גורלה.

אלי כהן: תודה רבה לכם ויום טוב.

<אתי בנדלר: אני מבקשת מכל המוזמנים לעקוב אחר אתר הוועדה שבו תפורסם השעה שאנחנו נדון על הרביזיה.

אלי כהן: אנחנו נודיע על השעה, תודה רבה לכולם.